**3/2020. (X. 2.) MÜK szabályzat****egyes nem kiemelt szabályzatok módosításáról**

A Magyar Ügyvédi Kamara küldöttgyűlése

az 1. pont tekintetében az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 22. pontjában kapott felhatalmazás alapján,

a 2. pont tekintetében az Üttv. 158. § (1) bekezdés 12. és 13. pontjában kapott felhatalmazás alapján,

a 3. pont tekintetében az Üttv. 158. § (1) bekezdés 6. pontjában kapott felhatalmazás alapján,

a 4. pont tekintetében az Üttv. 158. § (1) bekezdés 1. pontjában, valamint a Magyar Ügyvédi Kamara Alapszabálya IV.20. pont 44. alpontjában kapott felhatalmazás alapján,

az 5. pont tekintetében az Üttv. 158. § (1) bekezdés 8. és 33. pontjában foglalt felhatalmazás alapján,

a 6. pont tekintetében az Üttv. 158. § (1) bekezdés 36. pontjában és a Magyar Ügyvédi Kamara Alapszabálya IV.20. pont 36. alpontjában kapott felhatalmazás alapján,

a 7. pont tekintetében az Üttv. 158. § (1) bekezdés 25. pontjában kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva a következő szabályzatot alkotja:

**1. Az ügyvédjelöltek képzésének szabályairól, az ügyvédek és az ügyvédjelöltek ezzel kapcsolatos feladatairól, valamint a kamaráknak az ügyvédjelöltek képzésének megszervezésével kapcsolatos feladatairól szóló 2/2012. (XI. 5.) MÜK szabályzat módosítása**

**1.1.** Az ügyvédjelöltek képzésének szabályairól, az ügyvédek és az ügyvédjelöltek ezzel kapcsolatos feladatairól, valamint a kamaráknak az ügyvédjelöltek képzésének megszervezésével kapcsolatos feladatairól szóló 2/2012. (XI. 5.) MÜK szabályzat (a továbbiakban: Jelöltképzési Szabályzat) a következő 11. §-sal egészül ki:

„11. § A veszélyhelyzet kihirdetéséről szóló 40/2020. (III. 11.) Korm. rendelet által elrendelt veszélyhelyzet (a továbbiakban: veszélyhelyzet)

a) idejére a 3. § (4) bekezdés b) pontja nem alkalmazható,

b) idejét az ügyvédjelölti képzés időtartama szempontjából úgy kell tekinteni, mintha az ügyvédjelölt a képzési kötelezettségének a veszélyhelyzet időtartama alatt is eleget tett volna.”

**1.2.** A Jelöltképzési Szabályzat 1. §-ában az „az Ügyvédi törvény 95. §-ában meghatározott munkaviszonya” szövegrész helyébe az „a munkaviszonya” szöveg lép.

**1.3.** Hatályát veszti a Jelöltképzési Szabályzat

a) 2. § (1) bekezdés a) pont aa) alpontjában az „[Ügyvédi törvény 95. § (1) bek.]” szövegrész,

b) 2. § (1) bekezdés a) pont ab) alpontjában az „[Ügyvédi törvény 95. § (2) bek.]” szövegrész,

c) 3. § (5) bekezdésében az „Az elnök határozata elleni jogorvoslatra az Ügyvédi törvény 107. § (2) bekezdése az irányadó.” szövegrész,

d) 6. § (1) bekezdése, valamint

e) 8. § (2) bekezdésében az „[Ügyvédi törvény 12. § (2) bek.]” szövegrész.

**2. Az irodagondnokról szóló 7/2017. (XI. 20.) MÜK szabályzat módosítása**

**2.1.** Az irodagondnokról szóló 7/2017. (XI. 20.) MÜK szabályzat 4.2.2. pontja helyébe a következő rendelkezés lép:

„4.2.2. Az irodagondnok

a) elszámol a folyamatban lévő ügyekben érintett ügyfelekkel,

b) megkeresi az ismert hitelezőket a követelés nem vitatott összegének megállapítása iránt,

c) a Magyar Ügyvédi Kamara honlapján hirdetményt tetet közzé, amelyben felhívja az ügyvédi iroda esetleges hitelezőit igényüknek a közzétételt követő negyven napon belüli bejelentésére,

d) megkeresi az állami adóhatóságot a gondnokolt köztartozásainak megállapítása, valamint adószámának törlése iránt,

e) megkeresi a cégkapu-szolgáltatót a gondnokolt korábbi képviselőjének a hozzáférési jogosultságai törlése, valamint az irodagondnok hozzáférési jogosultságának megteremtése érdekében.”

**2.2.** Az irodagondnokról szóló 7/2017. (XI. 20.) MÜK szabályzat a következő 4.2.6. ponttal egészül ki:

„4.2.6. Jogutód nélkül megszűnő ügyvédi iroda esetén az irodahelyiség felnyitásának meghiúsulása miatt nem állapítható meg az eljárás eredménytelensége.”

**3. A kamarai tagdíjról szóló 13/2017. (XI. 20.) MÜK szabályzat módosítása**

**3.1.** A kamarai tagdíjról szóló 13/2017. (XI. 20.) MÜK szabályzat a következő 11.2. ponttal egészül ki:

„11.2. A Magyar Ügyvédi Kamarát megillető, a kamarai tagdíjról szóló 13/2017. (XI. 20.) MÜK szabályzat veszélyhelyzetbeli alkalmazásáról szóló 1/2020. (V. 5.) MÜK elnökségi határozat szerinti veszélyhelyzeti tagdíjkedvezménnyel érintett tagdíj után fizetendő tagdíjhányad alapját, a veszélyhelyzeti tagdíjkedvezmény mértékétől függetlenül 50 %-kal, a kamarai tagdíjról szóló 13/2017. (XI. 20.) MÜK szabályzat veszélyhelyzetbeli alkalmazásáról szóló 1/2020. (V. 5.) MÜK elnökségi határozat 3.3. pontja szerinti esetben 70 %-kal kell csökkenteni.”

**4. Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat módosítása**

**4.1.** Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat a következő 5.14/A. ponttal egészül ki:

„5.14/A. Ha az ügyvéd az Üttv. 43. § (5) bekezdése szerinti tájékoztatási kötelezettségének nem tesz eleget, úgy kell eljárnia, mintha az ügyfelével szerződő fél is megbízást adott volna számára az ügy ellátására.”

**4.2.** Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat a következő 8.6/A. ponttal egészül ki:

„8.6/A. A kirendelt védő helyettesítésére kirendelt helyettesítő védő a kirendelt védőnek haladéktalanul és igazolható módon beszámol a kirendelt védő távollétében lefolytatott eljárási cselekményen történtekről, valamint a kirendelt védővel az ügyben rendelkezésére álló minden olyan adatot közöl és részére minden olyan ügyiratot átad, amely a hatékony védelem ellátásához felhasználható.”

**4.3.** Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat a következő 10.6/A. és 10.6/B. ponttal egészül ki:

"10.6/A. Az ügyvédi honlapon az ügyvédi megbízási díj mértékére vonatkozó tájékoztatás (a továbbiakban: díjtájékoztatás) tárgyszerűen, pontosan, nem félrevezetően, nem összehasonlító jelleggel tehető közzé.

10.6/B. A díjtájékoztatásra az ügyvédi reklámra vonatkozó szabályokat kell alkalmazni azzal, hogy abban egyértelműen rögzíteni kell

a) a díjtájékoztatással érintett ügyvédi tevékenységet,

b) a megbízási díj alapját és mértékét,

c) azt, hogy a megbízási díj a megbízás ellátásával összefüggő költségeket magában foglalja-e,

d) azoknak az ügy ellátásával összefüggésben előreláthatóan felmerülő költségeknek a körét, amelyeket a megbízási díj nem foglal magában,

e) kedvezmény meghirdetése esetén azt, hogy az ügyvédi tevékenység gyakorlója a díjtájékoztatóban közzétett díjból milyen az ügyvédi hivatás méltóságával összeegyeztethető feltételek mellett és milyen kedvezményt biztosít, valamint

f) azt a tájékoztatást, hogy az ügyvédi megbízási szerződésben a szerződés megkötése idején közzétett díjtájékoztatástól az ügyfél hátrányára nem lehet eltérni."

**4.4.** Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat 12.4. pont b) alpontjában a „pótmagánvádas” szövegrész helyébe a „magánvádas vagy pótmagánvádas” szöveg lép.

**4.5.** Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat a következő 13.2/A. és 13.2/B. pontokkal egészül ki:

„13.2/A. Az ügyvédi tevékenység gyakorlója a bírósági tárgyaláson és a tárgyalóteremben foganatosított eljárási cselekménynél jogi képviselet ellátása során – fekete, legalább lábszárközépig érő, a nyaknál zöld díszítéssel ellátott – talárt visel, kivéve, ha ez alól a tárgyalást vezető bíró kivételt enged.

13.2/B. A Magyar Ügyvédi Kamara elnöksége a talár kinézetére vonatkozóan kötelező erővel nem rendelkező ajánlást adhat ki.”

**4.6.** Az ügyvédi hivatás etikai szabályairól és elvárásairól szóló 6/2018. (III. 26.) MÜK szabályzat a következő 13.10. ponttal egészül ki:

„13.10. Az ügyvédi tevékenység gyakorlója a tájékoztatás, a megbízás teljesítésének elmulasztásával, a személyes kapcsolattartás mellőzésével vagy más magatartásával nem veszélyeztetheti az ügyfélnek az ügyvédségbe és az ügyvédi tevékenységbe vetett általános bizalmát.”

**5. A fegyelmi bizottságokról, valamint az országos fegyelmi főbiztosi és fegyelmi biztosi tisztséget ellátó tisztségviselők létszámáról szóló 11/2018. (VI. 25.) MÜK szabályzat módosítása**

### **5.1.** A fegyelmi bizottságokról, valamint az országos fegyelmi főbiztosi és fegyelmi biztosi tisztséget ellátó tisztségviselők létszámáról szóló 11/2018. (VI. 25.) MÜK szabályzat 2.3. pontja helyébe a következő rendelkezés lép, és a következő 2.3/A. ponttal egészül ki:

„2.3. Az adott regionális fegyelmi bizottság illetékességi területén található valamennyi területi ügyvédi kamara általános választásának lezajlását követő 10 napon belül a megválasztott és delegált fegyelmi bizottsági tagok alakuló ülést tartanak, amelyen az ügyvédtagok közül megválasztják a regionális fegyelmi bizottság elnökét és elnökhelyettesét.

2.3/A. A regionális fegyelmi bizottság tagjai a megbízatásukat az alakuló ülésen nyerik el.”

**6. Az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról szóló 17/2018. (XI. 26.) MÜK szabályzat módosítása**

**6.1.** Az ügyvédek által készített vagy letétbe vett végrendeletek és haláleseti rendelkezéseket tartalmazó okiratok központi nyilvántartására vonatkozó szabályokról szóló 17/2018. (XI. 26.) MÜK szabályzat (a továbbiakban: Végrendeleti Szabályzat) 2.1. pontjában az „a végintézkedés” szövegrészek helyébe az „az ügyvéd által készített végintézkedés” szöveg lép.

**6.2.** A Végrendeleti Szabályzat 2.3. pontja helyébe a következő rendelkezés lép és a következő 2.3/A. ponttal egészül ki:

„2.3. Az végintézkedés, annak módosítása, illetve visszavonása KVNY-be történő felvételéért a Magyar Ügyvédi Kamara Elnöksége által meghatározott mértékű díjat (a továbbiakban: Regisztrációs Díj) kell fizetni.

2.3/A. A Regisztrációs Díjat pénztári befizetés esetén legkésőbb a végintézkedés, annak módosítása, illetve visszavonása benyújtásával egyidejűleg kell megfizetni. A Regisztrációs Díj megfizetését banki átutalás vagy postai átutalási megbízás esetén a végintézkedés, annak módosítása, illetve visszavonása benyújtásával egyidejűleg igazolni kell.”

**6.3.** A Végrendeleti Szabályzat 3/A.4. pontja helyébe a következő rendelkezés lép:

„3/A.4. Több Ügyfél áltat tett végintézkedés letétbe helyezésének a megszüntetéséről az Ügyfelek közösen rendelkezhetnek. Ha az e pont szerinti végintézkedést tevő Ügyfelek valamelyike meghal, a végintézkedés saját példánya letétbe helyezésének a megszüntetéséről a túlélő Ügyfél rendelkezhet.”

**6.4.** A Végrendeleti Szabályzat 4.4. pontja helyébe a következő rendelkezés lép, és a következő 4.5. ponttal egészül ki:

„4.4. Az ügyvéd a Magyar Ügyvédi Kamara felhívására a hagyatéki eljárásról szóló 2010. évi XXXVIII. törvény 124. §-a szerinti, azon ügyvéd által készített vagy letétben kezelt, és a VONY-ba bejegyzett végintézkedést, amely nincs a Magyar Ügyvédi Kamara irattárában letétbe helyezve, a felhívás kézhezvételétől számított negyvenöt napon belül a 2. pontnak megfelelően letétbe helyezés céljából benyújtja a KVNY-be, azzal, hogy a letétbe helyezésért ebben az esetben Regisztrációs Díjat nem kell fizetni.

4.5. Ha a 4.4. pont szerinti felhívás azért nem kézbesíthető, mert az, akihez a felhívást intézni kellene már nem vagy nem ügyvédként folytat ügyvédi tevékenységet, vagy az ügyvéd a 4.4. pont szerinti határidőben nem nyújtja be a 4.4. pont szerinti végintézkedést, úgy kell tekinteni, hogy a végintézkedést az ügyvéd már nem kezeli letétként. Ez a pont nem akadálya annak, hogy a végintézkedést az általános szabályok szerint utóbb a KVNY-ben letétbe helyezzék.”

**7. Az ügyvédjelöltek, jogi előadók, alkalmazott ügyvédek és alkalmazott európai közösségi jogászok foglalkoztatásának feltételeiről szóló 5/2019. (VI. 24.) MÜK szabályzat módosítása**

**7.1.** Az ügyvédjelöltek, jogi előadók, alkalmazott ügyvédek és alkalmazott európai közösségi jogászok foglalkoztatásának feltételeiről szóló 5/2019. (VI. 24.) MÜK szabályzat a következő 5/A. ponttal egészül ki:

„5/A. Ügyvéd és ügyvédi iroda általi foglalkoztatás

5/A.1. Ügyvéd és ügyvédi iroda okleveles jogász szakképzettséget igénylő, jogi munka végzésére irányuló munkakörben kizárólag alkalmazott ügyvédet vagy ügyvédjelöltet foglalkoztathat.”

**7.2.** Az ügyvédjelöltek, jogi előadók, alkalmazott ügyvédek és alkalmazott európai közösségi jogászok foglalkoztatásának feltételeiről szóló 5/2019. (VI. 24.) MÜK szabályzat 6.4. pontja helyébe a következő rendelkezés lép:

„6.4. Az 5/A.1. pontot a hatálybalépését megelőzően létrejött jogviszonyokra nem lehet alkalmazni.”

**7.3.** Hatályát veszti az ügyvédjelöltek, jogi előadók, alkalmazott ügyvédek és alkalmazott európai közösségi jogászok foglalkoztatásának feltételeiről szóló 5/2019. (VI. 24.) MÜK szabályzat 6.5. pontja.

**8. Záró rendelkezések**

**8.1.** Ez a szabályzat a Magyar Ügyvédi Kamara honlapján való közzétételét követő napon lép hatályba.